মঞ্জুর হল প্যারোল, ডবল ইঞ্জিন হরিয়ানায় ফের জেলমুক্ত রাম রহিম!

ওয়েব ডেস্ক: ফের প্যারোলে (Parole) জেল থেকে মুক্তি পাচ্ছেন ডেরা সচ্চা সৌদার (Dera Sacha Sauda) প্রধান গুরমিত রাম রহিম সিং (Gurmeet Ram Rahim Singh)। হরিয়ানার (Haryana) বিজেপি (BJP) সরকার আরও একবার ৪০ দিনের জন্য তাঁর প্যারোল মঞ্জুর করেছে। এই নিয়ে ধর্ষণ ও খুনের মতো গুরুতর অপরাধে ২০ বছরের সাজাপ্রাপ্ত রাম রহিমের কারাদণ্ড চলাকালীন মোট ১৫ বার জেলমুক্তি হতে চলেছে, যা নতুন করে বিতর্ক উসকে দিয়েছে।

২০০২ সালে ডেরা সচ্চা সৌদার রাজ্য কমিটির সদস্য রণজিৎ সিং খুনের মামলায় নিম্ন আদালতে দোষী সাব্যস্ত হয়েছিলেন স্বঘোষিত ধর্মগুরু রাম রহিম। যদিও চলতি বছরের মে মাসে পাঞ্জাব ও হরিয়ানা হাইকোর্ট ওই মামলায় তাঁকে বেকসুর খালাস দেয়। তবে আশ্রমের ভিতরে দুই শিষ্যাকে ধর্ষণের অভিযোগে ২০১৭ সালে দোষী সাব্যস্ত হয়ে ২০ বছরের কারাদণ্ডের সাজা ভোগ করছেন তিনি। বর্তমানে রোহতকের সুনারিয়া জেলে বন্দি রয়েছেন রাম রহিম।

আরও পড়ুন: প্রেমের জালে ফাঁসিয়ে আইনজীবীকে ব্ল্যাকমেল, গ্রেফতার বাংলারই তরুণী

খাতায়-কলমে জেলবন্দি থাকলেও বাস্তবে সরকারের একের পর এক প্যারোল অনুমোদনের ফলে তাঁকে জেলের বাইরেই বেশি সময় কাটাতে দেখা যাচ্ছে। এই বিষয়টি নিয়ে দীর্ঘদিন ধরেই প্রশ্ন উঠছে বিভিন্ন মহলে। রিপোর্ট অনুযায়ী, গত বছরের জানুয়ারি মাসে ২০ দিনের জন্য প্যারোলে মুক্তি পেয়েছিলেন তিনি। এরপর এপ্রিল মাসে ২১ দিন এবং অগাস্টে টানা ৪০ দিনের জন্য আবারও জেলের বাইরে থাকার অনুমতি দেওয়া হয়। শুধু তাই নয়, হরিয়ানা ও পাঞ্জাব-সহ একাধিক রাজ্যে বিধানসভা নির্বাচনের সময়েও দফায় দফায় রাম রহিমের প্যারোল মঞ্জুর করা হয়েছে। হিসেব বলছে, ২০২০ সাল থেকে ২০২৫ সালের মধ্যে মাত্র পাঁচ বছরে মোট ৩২৬ দিন প্যারোলে মুক্তি পেয়েছেন রাম রহিম।